বেশ ঘটা করেই হল ট্রেলার লঞ্চ। শোভাবাজার রাজবাড়িতে রীতিমতো ঢাক বাজিয়ে, শঙ্খধ্বনি দিয়ে আবাহন হল ‘উমা’-র। সৃজিত মুখোপাধ্যায় পরিচালিত এই ছবির মুখ্য চরিত্রে রয়েছে যিশু সেনগুপ্ত ও নীলাঞ্জনা সেনগুপ্তের বড় মেয়ে ‘সারা’। ছবির নামভূমিকায় সে-ই। বিভিন্ন চরিত্রে রয়েছেন যিশু সেনগুপ্ত, সায়ন্তিকা বন্দ্যোপাধ্যায়, রুদ্রনীল ঘোষ, অনির্বাণ ভট্টাচার্য, অম্বরীশ ভট্টাচার্য, নীল মুখোপাধ্যায়, গার্গী রায়চৌধুরী, অভিজিৎ গুহ, অঞ্জন দত্ত, সায়ন্তনী গুহঠাকুরতা, পারমিতা মুখোপাধ্যায় প্রমুখ। 
এই বিষয়ে অন্যান্য খবর


রাজ-বিয়ের ভোজে ২২ পদ, অষ্টমঙ্গলায় মহা-পার্টি! সব জানালেন শুভশ্রীর বাবা
এপার বাংলার মন জয় করবেন কি বাংলাদেশের পরি মনি




ছবি: রুদ্রনীল ঘোষের ফেসবুক পেজ থেকে
ছবির গল্পের কেন্দ্রবিন্দুতে রয়েছে মারণ রোগে আক্রান্ত এক কিশোরী, যার আয়ু মাত্র কয়েক মাস। শেষ ইচ্ছাপূরণের জন্য এক অসম্ভবকে সম্ভব করতে চায় তার বাবা। অসময়ে তৈরি করতে চায় শারদোৎসবের আবহ। তার সঙ্গে জড়িয়ে পড়ে আরও কিছু মানুষ ও তাদের নিজস্ব ক্রাইসিস। শেষমেশ কোন গন্তব্যের দিকে যায় এই গল্প? তার আভাস যদি পেতে চান, তবে দেখে নিতে পারেন এই ছবির ট্রেলার নীচের লিঙ্কে ক্লিক করে। ইউটিউবে মুক্তি পাওয়ার মাত্র দু’দিনের মধ্যেই ভিউ ছাড়িয়ে গিয়েছে ২ লক্ষ এবং ট্রেন্ডিং তালিকায় রয়েছে দু’নম্বরে— 

একটি বাস্তব ঘটনার অনুসরণে লেখা হয়েছে এই ছবির চিত্রনাট্য। ২০১৫ সালে কানাডার এক কিশোর, ইভান লেভারসেজের প্রাণ কেড়ে নেয় ব্রেন ক্যানসার। শুধুমাত্র তার জন্যেই ক্রিসমাসের প্রায় দু’মাস আগে তৈরি হয়েছিল ক্রিসমাসের আবহ। ইভানের পরিবারের পাশে এসে দাঁড়িয়েছিল তার নিজের শহর। মর্মস্পর্শী এই সংবাদ সারা পৃথিবীর মানুষের চোখেই জল এনেছিল। সেই গল্পেরই পুনর্নির্মাণ ঘটবে ‘উমা’-তে, শুধু বদলে যাবে প্রেক্ষাপট, সময়কাল এবং চরিত্রগুলির ক্রাইসিসের ধরন। 


ছবি: রুদ্রনীল ঘোষের ফেসবুক পেজ থেকে
আগামী ১ জুন  মুক্তি পেতে চলেছে এই ছবি। ছবির গান রচনা ও সঙ্গীত পরিচালনা অনুপম রায়ের, সিনেমাটোগ্রাফার সৌমিক হালদার। ছবিতে সারার পোশাক পরিকল্পনা করেছেন তার মা, নীলাঞ্জনা সেনগুপ্ত নিজে।